Jeǧǧiga d tuɣdimt, deg temdint i d-tegma. Tekkat yiwet lḥeṭṭa iceṭṭiḍen d ayen igerrzen nezzeh. Amzur teṭṭdegir-it ɣer deffir tutayt, d amubrik, mi ara d-yewwet ɣur-s uẓenẓar n tafukt yettara-d ini s tzegzew aẓrawal am tedmert n ujeḥmum. ɣef tenyirt, tunef ɣlint kra n tmettulin n ucekkuḥ ttwagzement ɣer iseḍra n timmiwin dɣa d ayenni i s-yernan sser n thuski. Tettrebbi ccuca armi ula d inelmaden n uɣerbaz semman-as mm ccuca. Udem-is d ahrawan, allen d timserrin, lecfur leɣẓamen s tebrek d asawen d akssar, amemmu d aberkan am ueqqa n uzemmur yettummu deg yimelli. Timmiwin ur d-ttbanent ara, acku tɣum-itent ccuca-nni. Taqemmuct tewzen, ticenfirin s tezweɣ, ur teḥwaǧ ara izriran i wudem. Tahuski-s tagmawit terna-yas aṭas deg sser d wazal.